Primarul comunei prahovene Şotrile este suspectat și cercetat de DIICOT Ploieşti pentru că ar fi început o relaţie cu o fată care avea, la vremea respectivă, 13-14 ani, iar de la vârsta de 16 ar fi avut în mod constant relaţii sexuale cu aceasta. Bărbatul este acuzat şi de şantaj, întrucât ar fi ameninţat-o pe fată că va face publice imagini cu caracter pornografic dacă ea nu va continua relaţia.

Bogdan Davidescu, primarul comunei Șotrile (Prahova). Sursă foto: Facebook

Potrivit Direcţiei de Investigare a Infracţiunilor de Criminalitate Organizată şi Terorism, procurorii DIICOT - Serviciul Teritorial Ploieşti au făcut, joi, două percheziţii în comuna Şotrile, judeţul Prahova, dintre care o percheziţie la sediul unei instituţii publice, într-o cauză în care se fac cercetări faţă de un suspect, pentru săvârşirea infracţiunilor de şantaj, act sexual cu un minor şi pornografie infantilă.

„În fapt, s-a reţinut faptul că în perioada 2016 - 2017, suspectul a început o relaţie de concubinaj cu o minoră care la acea dată avea vârsta de aproximativ 13-14 ani, iar relaţiile sexuale pe care le-a întreţinut cu acesta au avut loc începând cu vârsta de 16 ani, în mod constant, victima fiind dependentă financiar şi influenţată de autoritatea suspectului. Întrucât persoana vătămată a refuzat să mai continue respectiva relaţie, suspectul a început să o şantajeze, ameninţând-o că va face publice mai multe imagini sau înregistrări de natură compromiţătoare cu caracter pornografic, reperezentând-o pe minoră, ori că le va prezenta părinţilor acesteia în cazul în care nu va continua relaţia de concubinaj”, arată sursa citată.

În urma percheziţiilor, au fost ridicate mai multe sisteme informatice şi medii de stocare a datelor informatice pentru continuarea cercetărilor.

Surse judiciare afirmă că este vorba despre primarul comunei prahovene Şotrile Bogdan Davidescu, acesta fiind audiat joi după-amiază, iar până la ora transmiterii acestei ştiri, procurorii DIICOT nu au dispus măsuri preventive în cazul său.

Preşedintele PSD Prahova, filială al cărei membru este Davidescu, a declarat că situaţia edilului va fi discutată în funcţie de evoluţia anchetei şi că deocamdată acesta are doar calitatea de suspect. El a mai precizat că primarul riscă sancţiuni pornind de la suspendarea din partid.

„Momentan, așteptăm să vedem ce spune ancheta. Bogdan Davidescu este doar suspect, din ce știu. Dacă acuzațiile se adeveresc, sigur că poate fi suspendat din partid, conform Codului de Etică. Vom lua această decizie fără să mai așteptăm și o hotărâre definitivă din partea justiției. Eu chiar m-am întâlnit cu această fată, când avea vreo 17 ani. Era cu primarul, într-adevăr, pentru că trăiau în concubinaj. Cred că aveau și un apartament al lor. Așa că tind să cred că e un fel de ceartă conjugală, fata spunând acum că nu mai vrea cu Davidescu, pentru că e prea bătrân”, a declarat președintele PSD Prahova, pentru Ziarul de Ploiești.

Cauza este instrumentată împreună cu ofiţeri de poliţie judiciară din cadrul BCCO Ploieşti.

Potrivit Poliţiei Române, bărbatul a fost dus la sediul DIICOT - Serviciul Teritorial Ploieşti, pentru cercetări. La activităţi au participat şi jandarmi.